和錢學士喜雪
作者：王安石
朝代：宋

paragraphs: 手把詩翁憶雪詩，坐愁窮海瘴煙霏。
誰令天上蒼茫合，忽見空中散漫飛。
閶闔與風生氣勢，姮娥交月借光輝。
山鴉瑟縮相依立，邑犬跳梁未肯歸。
點綴丘園榮樹木，埋藏溝壍亂封圻。
高歌業已傳都市，逸興何當叩隠扉。
頗欲携樽邀使騎，幾忘溫席薦親闈。
公今早晚班春去，强勸澇田補歲饑。